सुना है अब सच ही बुलेट ट्रेन आ रही है | हालांकि बहुत दिनों से इसके आने के हल्ले थे लेकिन अपने यहाँ कोई आते-आते आ जाए तब ही उसे आया माना जाता है | अभी तक यह सिर्फ कागजों पर ही आई थी | खैर, कागजों का क्या है | कागजों पर तो विकास भी कब का आ चुका है | अभी तक तो नहीं दिखा | सुनते हैं विकास जड़ों की तरह पहले भीतर ही भीतर पनपेगा उसके बाद ही बाहर उसकी फूल पत्तियाँ प्रकट होंगीं | इसलिए फिलहाल विकास सरकार में भीतरी तौर पर नेताओं और अधिकारियों के बीच ही पनप रहा है | जब उनका मुँह भर जाएगा तब जनता में भी विकास के दर्शन होंगे | लेकिन यह जनता भी कितनी भोली है जो यह नहीं जानती कि नेताओं और अधिकारियों का मुँह सुरसा की तरह है | जितनी अधिक रकम विकास के लिए आवंटित होती है यह मुँह उतना ही फैलता चला जाता है |